Pandora se Doos is 'n kabaret wat skop het! Dis 'n ongewone, plesierige stuk wat tong in die kies kyk na die die tragiese, maar soms ook snaakse en bisarre gevolge wat voortspruit wanneer Pandora se Doos (Sien ou mitologie vir volle storie) oopgemaak word: Die politieke korrupsie en geweld, die sosiale chaos, die aftakeling van seksuele norme, die verbrokkeling van huweliksdrome, die daaruit - voortspruitende huishoudelike geweld, die misbruik van manlike mag oor die vrou en die effek wat dit het op die psige van vrouens, die wanbalans in man/vrou verhoudings en die tragiese, dog ook komiese gevolge wat daaruit voortspruit. Dis snaaks, maar die skalpel het nog altyd fyner gesny as die byl.
Die musiek is getoonset en in die studio vervaardig deur Dirk Ace, musiekvervaardiger, musikant, promoter,en geleentheidsorganiseerder wat sy eie unieke stel alternatiewe spore getrap het in die S.A. musiek arena vir die laaste 23 jaar. Dirk openbaar 'n heeltemale ander sy in 'n onbekende genre vir hom en is lof toegeswaai vir groot talent as komediant en kabaretster deur diegene wat die proses meegemaak het en die wat hierdie kabaret al beleef het. Dirk speel verskeie rolle in hierdie kabaret. Mense is opgewonde om hom op die verhoog te sien. Veral in hierdie nuwe gedaante.
Die vroulike hoofrol word vertolk deur Marika Reinke, opkomende Kaapse stersanger en aktrise. Sy is deur Dirk Ace gewerf vir hierdie produksie nadat hy haar sien optree het in n' kabaret wat hy vir n' privaat klient georganiseer het. Sy het hom so beindruk dat hy haar die rol in die kabaret aangebied het. Reinke het haar dramagraad verwerf aan die Universiteit van Stellenbosch en is tans mede-eienares van n' teater, The Stage, in Durbanville waar sy ook sangklasse aanbied.